Rakgadiatšona o ile a ba kgothatša, ka gore kgang ke ge ba na le bona bao ba babedi, ga go swane le fela, gobane ba bantši ba hloka le o tee wo ba ka ikhomotšago ka yena. "Ke nnete ruri." Noko a realo a mo tlatša: "Ke re ge e šetše pelo ya ka e nyaka go ya kgole, ka boa ka homotšega, gobane ka yo Karabo ke na le molotaleina, ga ke fela. Ke thome ke leboge ge ke na le yena gobane ke phumotšwe megokgo. Gona moo ke napile ke lesa go balabala gantši. Ke bone gore thapelo tša ka di arabilwe ka Karabo." Bubbles yo a bego a le ka phaphošingye elatelago o rile ge a ekwapolelo yeo ya mo tsena pelong. Monaganong wa gagwe le ge e le ngwana a ilalo o ile a no kwešiša gore mahlong a tatagwe Karabo ke yena ngwana yo bohlokwa go feta yena. Ke gore yena ga se ngwana wa selo. Mmalo! Bubbles o rile go ela hloko taba tše a tšwela ntle a ya go khuta ka lepokising la malahla, a fihla a lla ka mokgwa wo a sa kago a lla ka gona pele.